Diari Oficial de la Generalitat Valenciana


Sumari del DOGV 8457, del 04-01-2019 (2018/11812)

RESOLUCIÓ de 27 de novembre de 2018, de la Direcció General de Política Educativa, per la qual es concreta l'acreditació de la formació pedagògica i didàctica.
---------------------------------------------------------------------------------------------------------------------------------------------------------------

### Dades del document

Número de DOGV
:   8457

Data del DOGV
:   04-01-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/11048


Data del document
:   27-11-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport

RESOLUCIÓ de 27 de novembre de 2018, de la Direcció General de Política Educativa, per la qual es concreta l'acreditació de la formació pedagògica i didàctica. [2018/11738]  
L'article 100.2 de la Llei orgànica 2/2006, de 3 de maig, d'educació, estableix que per a exercir la docència en els diversos ensenyaments regulats en aquesta llei serà necessari estar en possessió de les titulacions acadèmiques corresponents i tindre la formació pedagògica i didàctica que el Govern establisca per a cada ensenyament.  
En la disposició transitòria huitena de la mencionada llei s'indica que els títols professionals d'especialització didàctica i el certificat de qualificació pedagògica que a l'entrada en vigor d'aquesta llei hagueren organitzat les universitats a l'empara del que estableix la Llei orgànica 1/1990, de 3 d'octubre, d'ordenació general del sistema educatiu, el certificat d'aptitud pedagògica i altres certificacions que el Govern puga establir seran equivalents a la formació establida en l'article 100.2 d'aquesta llei, fins que es regule per a cada ensenyament. Estaran exceptuats de l'exigència d'aquest títol els mestres i els llicenciats en pedagogia i psicopedagogia i els que estiguen en possessió de llicenciatura o titulació equivalent que incloga formació pedagògica i didàctica.  
  
L'article 9 del Reial decret 1834/2008, de 8 de novembre, pel qual es defineixen les condicions de formació per a l'exercici de la docència en l'Educació Secundària Obligatòria, el Batxillerat, la Formació Professional i els ensenyaments de règim especial, i s'estableixen les especialitats dels cossos docents d'ensenyament secundari, per a exercir la docència en l'Educació Secundària Obligatòria, el Batxillerat, la Formació Professional i l'ensenyament d'idiomes, serà necessari estar en possessió d'un títol oficial de màster que acredite la formació pedagògica i didàctica d'acord amb l'exigit pels articles 94, 95 i 97 de la Llei orgànica 2/2006, de 3 de maig d'educació.  
  
Segons el que estableix la disposició transitòria tercera apartat tercer del Reial decret 1834/2008, de 8 de novembre, a partir de la data d'1 d'octubre de 2009, els títols que habiliten per a l'exercici de les professions regulades de professor d'Educació Secundària Obligatòria i Batxillerat, Formació Professional i escoles oficials d'idiomes hauran d'ajustar-se a la Resolució de 17 de desembre de 2007, de la Secretaria d'Estat d'Universitats i Investigació, per la qual es publica l'Acord de Consell de Ministres de 14 de desembre de 2007.  
  
D'acord amb el que estableix la disposició transitòria quarta del Reial decret 1834/2008, de 8 de novembre, als que acrediten que abans del terme del curs 2008-2009 han impartit docència durant dos cursos acadèmics complets o, a falta d'això, 12 mesos en períodes continus o discontinus, en centres públics o privats d'ensenyaments reglats degudament autoritzats, en els nivells i ensenyaments les especialitats docents dels quals es regulen en aquest reial decret, se'ls reconeixerà aquesta docència com a equivalent a la formació pedagògica i didàctica establida en l'article 100.2 de la Llei orgànica 2/2006, de 3 de maig, d'educació.  
En virtut del punt 3 de la Circular informativa de l'any 2009 de la Direcció General de Formació Professional i de la Direcció General de Política Universitària del Ministeri d'Educació sobre el màster universitari que habilita per a l'exercici de les professions de professor d'Educació Secundària Obligatòria i Batxillerat, Formació Professionals i ensenyaments d'idiomes, no serà necessària la possessió del títol oficial de màster adés esmentat per als qui acrediten haver obtingut, amb anterioritat a l'1 d'octubre de 2009, qualsevol dels requisits següents:  
  
- Estar en possessió del títol professional d'especialització didàctica, del certificat de qualificació pedagògica o del certificat d'aptitud pedagògica.  
- Estar en possessió d'un títol universitari oficial que habilite per a l'exercici de la professió de mestre, o d'un títol de llicenciat en pedagogia o psicopedagogia així com de qualsevol altre títol de llicenciat o altra titulació declarada equivalent al mateix que incloga formació pedagògica i didàctica.  
- Haver impartit docència durant un mínim de 12 mesos en centres públics o privats d'ensenyament reglat, degudament autoritzats, en els nivells i ensenyaments les especialitats docents dels quals es regulen al Reial decret 1834/2008, de 8 de novembre.  
Segons la Circular informativa de la Direcció General de Formació Professional i de la Direcció General de Política Universitària del Ministeri d'Educació sobre el màster universitari que habilita per a l'exercici de les professions de professor d'Educació Secundària Obligatòria i Batxillerat, Formació Professional i ensenyaments d'idiomes amb data de 14 de juliol de 2010, al punt primer indica que: els qui estigueren cursant els ensenyaments a què es refereix la disposició transitòria huitena de la Llei orgànica 2/2006, de 3 de maig, d'educació i tingueren cursats 180 crèdits dels esmentats ensenyaments de pedagogia i psicopedagogia d'abans de l'1 d'octubre de 2009, es considerarà que tenen acreditada la formació pedagògica i didàctica estipulada en l'article 100.2 de l'esmentada llei orgànica. A aquests efectes les universitats realitzaran la corresponent certificació acreditativa.   
  
Conforme a la comunicació aclaridora de la Subdirecció General de Personal del Ministeri a la resta de subdireccions generals de les diferents comunitats autònomes d'Espanya amb data de 15 de gener de 2009, els títols superiors de música de Pedagogia del Llenguatge Musical i l'Educació Musical, els títols superiors de música de Pedagogia de les diferents especialitats instrumentals i el títol superior de dansa de Pedagogia de la Dansa, que finalitzaren abans de l'1 d'octubre de 2009, es considerarà que tenen acreditada la formació pedagògica i didàctica estipulada en l'article 100.2 de l'esmentada llei orgànica.  
  
Per tot això, en virtut del Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
  
Primer   
Que amb caràcter general, la formació pedagògica i didàctica es pot acreditar amb un títol oficial de màster universitari que habilita per a l'exercici de les professions regulades de professor o professora d'Educació Secundària Obligatòria i Batxillerat, de Formació Professional i d'escoles oficials d'idiomes.  
  
Segon   
Que, no obstant això, es podrà acreditar la formació pedagògica i didàctica si es compleix algun dels requisits següents:  
a) Estar en possessió d'un títol professional d'especialització didàctica, el certificat de qualificació pedagògica, el certificat d'aptitud pedagògica, obtingut abans de l'1 d'octubre de 2009.  
b) Estar en possessió d'un títol universitari oficial, obtingut abans de l'1 d'octubre de 2009, de:  
 Diplomatura de Magisteri.  
 Llicenciatura en Pedagogia.  
 Llicenciatura en Psicopedagogia.  
 Títol Superior de Música de l'especialitat de Pedagogia del Llenguatge Musical i l'Educació Musical.  
 Títol Superior de Música de l'especialitat de Pedagogia de les diferents especialitats instrumentals.  
 Títol Superior de Dansa de l'especialitat de Pedagogia de la Dansa.  
  
c) Acreditar la superació, abans de l'1 d'octubre del 2009, de 180 crèdits de pedagogia o psicopedagogia, en el cas de les persones llicenciades en pedagogia o psicopedagogia amb titulació amb data posterior a l'1 d'octubre del 2009. Aquesta acreditació haurà de ser expedida per la universitat corresponent.  
d) Estar en possessió, des d'abans de l'1 d'octubre de 2009, d'una llicenciatura o una titulació equivalent que incloga formació pedagògica i didàctica, la qual s'acreditarà amb un certificat expedit per la universitat on haja obtingut el títol. En aquest certificat haurà de constar:  
  
 Que la data en la qual es va obtindre el títol és anterior a l'1 d'octubre de 2009.  
 Que l'interessat o la interessada ha superat un mínim de 60 crèdits relacionats amb la formació pedagògica i didàctica que li aporten les competències i els coneixements requerits per la Llei orgànica 2/2006, de 3 de maig, d'educació.   
e) Haver impartit docència, abans de l'acabament del curs 2008-2009, durant un mínim de dos cursos acadèmics complets o, a falta d'això, 12 mesos en períodes continus o discontinus en centres públics o privats d'ensenyaments reglats degudament autoritzats, en els ensenyaments d'Educació Secundària Obligatòria, Batxillerat, Formació Professional o escoles oficials d'idiomes.  
De conformitat amb els articles 121 i 122 de la Llei 39/2015, d'1 d'octubre, del procediment administratiu comú de les administracions públiques, contra el present acte, que no posa fi a la via administrativa, es podrà interposar un recurs d'alçada davant de la Secretaria Autonòmica d'Educació i Investigació en el termini d'un mes a comptar des de l'endemà de la seua publicació.  
  
València, 27 de novembre de 2018.- El director general de Política Educativa: Jaume Fullana i Mestre.